ఎలాంటి పరిస్థితినైనా ఎదుర్కొంటాం..
- ఫెడ్‌ వడ్డీరేట్ల పెంపు పరిణామాలకు సిద్ధమయ్యాం
- 1-20 బేసిస్‌ పాయింట్ల మేర పెంపు ఉండవచ్చు
- ఆర్‌బీఐ గవర్నర్‌ రఘురామ్‌ రాజన్‌
కోల్‌కతా: అమెరికా కేంద్ర బ్యాంకు 'ఫెడరల్‌ రిజర్వు' వచ్చే వారం వడ్డీరేట్లను ఒకటి నుంచి 25 బేసిస్‌ పాయింట్ల మేర పెంచే అవకాశం ఉందని 'రిజర్వు బ్యాంక్‌ ఆఫ్‌ ఇండియా' (ఆర్‌బీఐ) అంచనా వేస్తోంది. ఫెడ్‌ తీసుకునే నిర్ణయం ఫలితంగా ఎదురయ్యే ఎలాంటి పరిస్థితులనైనా ఎదుర్కొనేందుకు తాము సన్నద్ధంగా ఉన్నట్లు ఆర్‌బీఐ గవర్నర్‌ రఘురామ్‌ రాజన్‌ తెలిపారు. ఇక్కడ ఏర్పాటు చేసిన ఆర్‌బీఐ బోర్డు సమావేశంలో పాల్గొన ఆయన అనంతరం మీడియాతో మాట్లాడుతూ ఫెడ్‌ వడ్డీరేట్ల పెంపునకు రంగం సిద్ధం చేసిందని అన్నారు. దాదాపు 70-75 శాతం మేర ఫెడ్‌ వడ్డీరేట్లు పెంచే అవకాశం ఉన్నట్లు ఆయన అంచనాకట్టారు. ఫెడ్‌ వడ్డీరేట్ల పెంపు నిర్ణయం కారణంగా క్యాపిటల్‌ మార్కెట్ల నుంచి అత్యధికంగా ఫారెక్స్‌ నిల్వలు తరలిపోయే అవకాశం ఉంది. దీనిపై రాజన్‌ స్పందిస్తూ దేశీయ మార్కెట్లలో వీలైనంత గరిష్ఠ స్థాయిలో నగదు లభ్యత ఉండేలా తాము చర్యలు తీసుకుంటన్నట్లు తెలిపారు.
ఫెడ్‌ ఎలాంటి నిర్ణయంతో ముందుకు రానుందన్న విషయాన్ని విశ్లేషించేందుకు ఆర్‌బీఐ వద్ద స్వతంత్య్ర వ్యవస్థ లేదని ఆయన అన్నారు. ఫెడ్‌ వడ్డీరేట్ల పెంపు 25 బేసిస్‌ పాయింట్లను మించి ఉండకపోవచ్చని ఆయన అన్నారు. ఈ విషయంలో కూడా ఫెడ్‌ చాలా ఆలోచించి ముందుకు సాగుతూ ఉండవచ్చని ఆయన అన్నారు. ఇక నిర్ణయం తీసుకొనేందుకు ఇదే సరైన సమయం కావచ్చని రాజన్‌ అభిప్రాయపడ్డారు. కార్యక్రమంలో ఆర్‌బీఐ డిప్యూటీ గవర్నర్‌ ఊర్జిత్‌ పటేల్‌ మాట్లాడుతూ వచ్చే వారం ఫెడ్‌ వడ్డీరేట్ల పెంపు దాదాపు ఖాయమని అన్నారు.
జీఎస్‌టీతో అంతరాలు తొలుగుతాయి..
ప్రతిపాదిత వస్తుసేవల పన్ను (జీఎస్‌టీ) అమలులోకి వస్తే దేశంలో పన్ను పరిధి పెరగడంతో పాటు రాష్ట్రాల మధ్య ఉన్న అవాంతరాలు కూడా తొలిగిపోతాయని ఆర్‌బీఐ గవర్నర్‌ రఘురామ్‌ రాజన్‌ అభిప్రాయపడ్డారు. జీఎస్‌టీ ఆర్థిక వ్యవస్థకు మంచిదని ఆయన అన్నారు. ప్రెసిడెన్సీ విశ్వవిద్యాలయం విద్యార్థులను ఉద్దేశించి ఆయన మాట్లాడుతూ జీఎస్‌టీ రాకతో దేశమొత్తం ఒక సాధారణ మార్కెట్‌గా మారిపోతుందని వివరించారు. యాదృచ్ఛికంగా పశ్చిమ బెంగల్‌లోని తృణమూల్‌ కాంగ్రెస్‌ ప్రభుత్వం పరిహారపు క్లాజ్‌తో కూడుకున్న సవరించిన జీఎస్‌టీ బిల్లునకు మద్దతునివ్వడాన్ని రఘురామ్‌ రాజన్‌ ఆహ్వానించారు. పెద్ద రుణగ్రహీతల భారీ రుణాల నివరణకు గాను బ్యాంకులకు సమీకృత విధానం ఉందని తెలిపారు. ఇలాంటి ఎగవేతదారులకు సంబంధించిన సమగ్ర సమాచార డేటాబేస్‌ను తాము బ్యాంకులతో పంచుకోనున్నట్లుగా తెలిపారు. భారత బ్యాంకులకు సరైన పరపతి ఉందనీ.. వాటికి మూలధన అవసరం లేదంటూ కొందరు చేస్తున్న వాదనలు సరైనవికావని ఆయన అన్నారు. ధరల క్షీణత వల్ల మార్కెట్ల కంటే కూడా వాస్తవ పరిస్థితుల్లో వృద్ధిని బేరీజు వేసుకుంటూ వడ్డీరేట్లను తగ్గించడం సముచితమైన చర్య అని అన్నారు. శుక్రవారం ఆర్‌బీఐ బోర్డు మీటింగ్‌ నేపథ్యంలో రాజన్‌ ఈ వ్యాఖ్యలు చేశారు.
మీ స్నేహితులకు రికమెండ్ చెయ్యండి